Document ID: 32010D0354

A BIZOTTSÁG HATÁROZATA
(2010. június 25.)
a 2008/855/EK határozatnak a klasszikus sertéspestis vaddisznókban történő előfordulásával kapcsolatos járványvédelmi intézkedések tekintetében történő módosításáról
(az értesítés a C(2010) 4170. számú dokumentummal történt)
(EGT-vonatkozású szöveg)
(2010/354/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
mivel:
(1)
Az egyes tagállamokban előforduló klasszikus sertéspestissel kapcsolatos járványügyi intézkedésekről szóló, 2008. november 3-i 2008/855/EK bizottsági határozat (3) járványügyi intézkedéseket ír elő az említett határozat mellékletében felsorolt tagállamokban, illetve régióikban előforduló klasszikus sertéspestissel kapcsolatban.
(2)
A 2008/855/EK határozat melléklete - a benne felsorolt területek járványügyi helyzetétől függően - három részből áll. A melléklet I. és II. részében a tagállamok olyan területei szerepelnek, ahol a járványügyi helyzetet a vaddisznók vonatkozásában a legkedvezőbbnek ítélik meg.
(3)
Noha a 2008/855/EK határozat hatálya a vaddisznókra is kiterjed, a határozatban előírt járványügyi intézkedések elsősorban a gazdaságokban tartott sertésekre, valamint az azokból származó termékekre vonatkoznak.
(4)
A 2002/106/EK bizottsági határozat (4) előírja a klaszszikus sertéspestis megállapítására szolgáló diagnosztikai eljárásokat, mintavételi módszereket és a laboratóriumi vizsgálati eredmények értékelési szempontjait.
(5)
A klasszikus sertéspestis terjedésének hatékonyabb megelőzése érdekében indokolt a betegség által érintett vaddisznóállományokra vonatkozóan bizonyos járványügyi intézkedéseket hozni. Mindenekelőtt meg kell tiltani az élő vaddisznót és friss húst, valamint a részben vagy teljes egészében ilyen húsból készült előkészített húst és húskészítményt tartalmazó szállítmányok kiszállítását a 2008/855/EK határozat mellékletében felsorolt területekről.
(6)
Ugyanakkor helyénvaló engedélyezni a friss vaddisznóhúst, valamint részben vagy teljes egészében ilyen húsból készült előkészített húst és húskészítményt tartalmazó szállítmányok kiszállítását az említett területekről a 2008/855/EK határozat mellékletében nem szereplő más területekre, feltéve, hogy a szállítmányokon a 2002/106/EK határozatnak megfelelően virológiai vizsgálatokat végeztek, és a vizsgálatok eredményei negatívak, valamint hogy a rendeltetési hely szerinti illetékes állat-egészségügyi hatóság előzetes jóváhagyását adja.
(7)
A 2008/855/EK határozatot ezért ennek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2008/855/EK határozat a következő 8b. cikkel egészül ki:
„8b. cikk
Az élő vaddisznókra, a friss húsra, valamint a részben vagy teljes egészében ilyen húsból készült előkészített húsra és húskészítményre vonatkozó intézkedések
(1) A mellékletben felsorolt területek szerinti tagállamok biztosítják az alábbiakat:
a)
a mellékletben felsorolt területekről nem szállítanak élő vaddisznókat más tagállamokba, valamint az ugyanabban a tagállamban található más területekre;
b)
a mellékletben felsorolt területekről nem szállítanak friss vaddisznóhúst, valamint részben vagy teljes egészében ilyen húsból készült előkészített húst és húskészítményt tartalmazó szállítmányokat más tagállamokba, valamint az ugyanabban a tagállamban található más területekre.
(2) Az (1) bekezdés b) pontjától eltérően azok az érintett tagállamok, amelyek egyes területei a melléklet I. vagy II. részében szerepelnek, engedélyezhetik a friss vaddisznóhúst, valamint részben vagy teljes egészében ilyen húsból készült előkészített húst és húskészítményt tartalmazó szállítmányoknak az e területekről történő kiszállítását a mellékletben nem szereplő más területekre, feltéve, ha:
a)
a sertéseken klasszikus sertéspestis kimutatására irányuló, negatív eredményt adó vizsgálatokat végeztek el a 2002/106/EK határozat mellékletének VI. fejezete A. részének 1. pontjában, B. részében vagy C. részében meghatározott valamely diagnosztikai eljárásnak megfelelően;
b)
a rendeltetési hely szerinti illetékes állat-egészségügyi hatóság előzetes jóváhagyását adja.”
2. cikk
Ennek a határozatnak a tagállamok a címzettjei.
Kelt Brüsszelben, 2010. június 25-én.

Labels: 3
0
18
6